《和任司理赏梅》
宋代·吴芾

平生爱梅花，尝有花前诺。
花亦知我心，臭味颇相若。
对花辄痛饮，席地天为幕。
常恐风雨摧，有负东君托。
一从随宦牒，但知究民瘼。
动为官拘守，进退非绰绰。
倒指三十年，无复有此乐。
每逢春信回，长忆花下酌。
老来把一麾，亦欲强有作。
牒讼日装怀，朱墨苦纷错。
忽闻花已开，枝头闹寒爵。
喜即领宾僚，对花话离索。
邂逅却成欢，清谈间谐谑。
胜赏虽未穷，亦足慰寥落。
后夜霜月明，尚可理前约。

作者简介：吴芾（1104—1183），字明可，号湖山居士，浙江台州府人（现今浙江省台州市仙居县田市吴桥村）人。绍兴二年（1132）进士，官秘书正字，因揭露秦桧卖国专权被罢官。后任监察御史，上疏宋高宗自爱自强、励精图治。